શિવમ આર્ટ્સ અને શીલા બુટાલાએ પ્રોડ્યુસ કરેલા અને મેહુલ બૂચે ડિરેક્ટ કરેલા નવા નાટક ‘કર્મનું કુરુક્ષેત્ર’નું લેખનકાર્ય જાણીતા ઍક્ટર-ડિરેક્ટર એવા મેહુલ બૂચે કર્યું છે તો તેની સાથે સહલેખન દીપ પટેલે કર્યું છે. ‘કર્મનું કુરુક્ષેત્ર’ કર્મના સિદ્ધાંતો પર આધારિત છે, પણ આજના સંબંધમાં એ વાત કહેવામાં આવી છે. નાટકના મુખ્ય કલાકાર અને જાણીતા પ્રોડ્યુસર રાજેન્દ્ર બુટાલા કહે છે, ‘આપણે એવું ધારીએ છીએ કે કર્મનો હિસાબ તો મર્યા પછી ઉપર જઈને આપવાનો હોય છે, પણ એવું નથી. ઉપર તો ચિત્રગુપ્ત માત્ર કર્મનો હિસાબ કરે છે, પણ એ કર્મનું સરવૈયું તો માણસે અહીં જ સરભર કરીને જવું પડે છે.’